Klaus Kjær (DF), 2001-10-11:
Lovforslaget har til formål at give en økonomisk lempelse til især små og mellemstore virksomheder i EU og derfor indføres et nyt direktiv i momsloven.
Direktivet indebærer, at skattemyndighederne ikke længere kan stille krav til en virksomhed fra et andet EU-land om, at den skal registreres ved en repræsentant, når virksomheden sælger momspligtige leverancer til virksomheder eller private i landet. For at forebygge indtægtstab på grund af manglende betaling af moms for momspligtige virksomheder, der ikke er etableret i Danmark, foreslås det samtidig at udvide anvendelsesområdet for reglen om omvendt betalingspligt i momsloven til en række momspligtige leverancer, som hidtil ikke har været omfattet.
Fremover vil det være således, at den danske virksomhed skal afregne momsen til skattemyndighederne, når virksomheden modtager en momspligtig vare eller ydelse fra en virksomhed, der er etableret i udlandet.
Derudover indeholder forslaget en række forslag, der har til formål at tilpasse nogle af momslovens bestemmelser til det 6. momsdirektiv.
De fleste af forslagene fremsættes som anbefalinger fra den arbejdsgruppe, som afgav rapport i juli måned.
Nogle af forslagene er begrundet med, at det er vurderet som tvivlsomt, om 6. momsdirektiv giver tilstrækkelig hjemmel til de gældende bestemmelser.
Hvem husker ikke sagen om de to bowlingcentre, som i landsretten fik medhold i, at de var fritaget for moms efter ordlyden af de da gældende momslovsbestemmelser, uanset at de tilsvarende bestemmelser i 6. momsdirektiv fastsatte en momspligt.
De ændringer, som specielt fremhæves i lovforslaget, er, at virksomhedens gaver til forretningsforbindelser, kunder og lignende fremover skal betragtes momsmæssigt ligesom reklameartikler, hvis værdien er på 100 kr. eller mindre.
Det betyder, at disse gaver fremover kan foræres væk, uden at det som i dag bevirker, at der ikke er fradragsret på momsen af indkøbene.
Det forslag skønnes at give provenutab på ca. 25 mio. kr. årlig.
Forslaget indeholder også en regel om at regulere den årlige omsætningsgrænse for blindes salg af varer og ydelser fra 110.000 kr. til 170.000 kr. svarende til den almindelige prisudvikling.
Ændringen af reglerne om betalingspligtige personer medfører i begrænset omfang nye administrative byrder, og Foreningen af Registrerede Revisorer og Dansk Handel & Service støtter ikke forslaget om udvidet brug af omvendt betalingspligt med henvisning til, at det pålægger danske virksomheder større administrative byrder.
Foreningen af Statsautoriserede Revisorer foreslår endvidere, at beløbsgrænsen for gaver på 100 kr. pristalsreguleres, ligesom beløbsgrænsen for investeringsgoder pristalsreguleres.
Dette har skatteministeren dog ikke kunnet imødekomme.
Selv om vi i Dansk Folkeparti normalt ikke går ind for direktiver fra EU, så indeholder forslaget også en forenkling af momsloven samt et par lempelser som de nævnte vedrørende virksomheders gaver til forretningsforbindelser og en forhøjelse af omsætningsgrænsen for blindes salg af varer.
Dansk Folkeparti vil ikke på forhånd afvise forslaget, men vil under udvalgsbehandlingen se på, om vi ikke kan få ændret nogle af forslagets negative konsekvenser.